送韓美成帥荆南
作者：郭印
朝代：宋

paragraphs: 何國不生士，汝潁獨多奇。
公於輩行中，玉潔了無玼。
少年遊宦場，英譽蔚四馳。
郎宿爭璀璨，使星勝光輝。
去惡如去草，根本須芟夷。
就義若就渴，事難必勇爲。
姦吏戢猛虎，良民撫嬰兒。
髦節已歷試，人訝鋒車遲。
遺愛猶在益，去思今滿夔。
行行遠荆州，迤邐近丹墀。
深嗟鷁首東，孤猿失攀依。
愁看巫峽內，江山氣慘悽。
但同此邦民，日日誦清徽。
它年黄閣下，簪屨或收遺。